(Ys)koue oorlog woed nou weer voluit tussen Weste en Rusland“Pres. Wladimir Poetin van Rusland” “Onder vriespunt” het die Nederlandse koerant, Trouw, Dinsdag die betrekkinge tussen Rusland en die Weste opgesom, na aanleiding van Rusland se houding oor die neerskiet van ‘n Maleisiese passasierstraler oor die rebellebeheerde ooste van Oekraïne. Kort hierna het die Europese Unie en die VSA ekonomiese strafmaatreëls teen Rusland aangekondig wat Vrydag in werking tree. Die sanksies, wat voorlopig ‘n jaar lank sal geld, is veral teen Rusland se kwesbare finansiële sektor, die militêre apparatuur en die energiesektor gemik. Die maatreëls sal deurlopend geëvalueer word om die impak daarvan op Rusland se beleid oor Oekraïne te monitor, asook die impak daarvan op die Europese ekonomieë. Tot dusver was die strafmaatreëls teen Rusland hoofsaaklik teen individue gemik, veral mense in pres. Wladimir Poetin se binnekring. Dit het behalwe beloftes van Rusland nog niks opgelewer nie, en handel tussen die VSA en Rusland het selfs toegeneem sedert die beperkende maatreëls ingestel is. Nou, na maande van versigtige oorweging, is dit egter ‘n geval van ‘n keuse van “’n harde konfrontasie met Rusland, ‘n historiese ommeswaai waarvan niemand die gevolge kan voorsien nie,” aldus Trouw. In ‘n “ongezoute” verklaring het die leiers van die EU, José Manuel Barroso (Europese Kommissie (kabinet)) en Herman van Rompuy (Europese Raad), na aanleiding van die neerskiet van Vlug MH17 van Malaysia Airlines, gesê as dit kom by die moord op byna 300 onskuldige burgers, vereis dit ‘n spoedige en vasberade antwoord. Die sanksie behels die volgende: 1. Finansiële beperkinge: EU-inwoners en -ondernemings mag geen nuwe aandele of verwante produkte (behalwe staatseffekte) meer koop van Russiese staatsbeheerde en hul dogterbedrywe nie. 2. Die wapenverbod geld vir invoer en uitvoer. Ou kontrakte kan wel nagekom word. 3. Verbod op EU-uitvoer van goedere en tegnologie wat beide burgerlike as militêre toepassings kan hê en wat is bedoel is vir ‘n militêre eindgebruiker. 4. “Gevoelige produkte en tegnologie” kry net ‘n uitvoervergunning as hulle nie vir olie-eksplorasie naby die Noordpool, diepsee-olie-eksplorasie en skalie-olieprojekte in Rusland bestem is nie. Na raming sal Rusland se ekonomie hierdeur vanjaar €23 miljard skade ly, en aanstaande jaar €75 miljard. Dit is byna 5% van Rusland se nasionale inkomste. Die skade aan die Europese ekonomie is byna net so groot. Vanjaar begroot die EU vir verliese van €40 miljard, en aanstaande jaar vir €50 miljard. Europa, wat aansienlike hoeveelhede gas uit Rusland aankoop, is veral in die energiesektor kwesbaar teen Rusland. Bron: Trouw en Christian Science Monitor